Dôvodová správa

A. Všeobecná časť

Navrhovaná prírodná rezervácia Borsukov vrch (ďalej len „prírodná rezervácia“) je v súčasnosti súčasťou Národného parku Poloniny s tretím stupňom ochrany podľa § 12 zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon“). 
Ciele a dôvody ochrany
Hlavným dôvodom návrhu nariadenia vlády je potreba zabezpečenia legislatívnej ochrany územia medzinárodného významu, na ktoré sa vzťahujú záväzky vyplývajúce z Dohovoru o ochrane svetového kultúrneho a prírodného dedičstva. 
Hlavným cieľom ochrany územia prírodnej rezervácie je: zachovanie priaznivého stavu biotopov a druhov v rámci komplexu lesných spoločenstiev, z dôvodu zápisu Karpatských bukových pralesov do Zoznamu svetového dedičstva UNESCO. Zápis slovenských a ukrajinských Karpatských bukových pralesov do Zoznamu svetového dedičstva UNESCO schválil Výbor pre svetové dedičstvo na Novom Zélande na svojom 31. zasadnutí v júni 2007, na základe nominačného projektu. Navrhovaná prírodná rezervácia je súčasťou lokality UNESCO. Ďalším cieľom je ochrana biotopov európskeho významu Ls5.1 Bukové a jedľovo-bukové kvetnaté lesy (9130), Ls5.3 Javorovo-bukové horské lesy (9140) a Ls4 Lipovo-javorové sutinové lesy (9180), ako aj druhov európskeho významu kunka žltobruchá (Bombina variegata), mlok karpatský (Triturus montandoni), jariabok hôrny (Bonasa bonasia), ďateľ bielochrbtý (Dendrocopos leucotos), ďateľ čierny (Dryocopus martius), muchárik červenohrdlý (Ficedula parva), muchárik bielokrký (Ficedula albicollis), včelár lesný (Pernis apivorus), žlna sivá (Picus canus), sova dlhochvostá (Strix uralensis), myšovka horská (Sicista betulina), zubor hrivnatý (Bison bonasus), vlk obyčajný (Canis lupus), rys ostrovid (Lynx lynx), medveď hnedý (Ursus arctos) a fuzáč alpský (Rosalia alpina).
Podľa projektu ochrany sa na území  prírodnej rezervácie zóny nevymedzujú. Na celom území bude platiť piaty stupeň ochrany, teda má sa zaviesť bezzásahový režim na lesných a nelesných biotopoch. Ochranné pásmo rezervácie sa nevyhlasuje a zároveň sa ustanovuje, že nebude platiť ani ochranné pásmo podľa § 17 ods. 7 zákona, pretože s územím  prírodnej rezervácie susedí vlastné územie Národného parku Poloniny, kde platí 3. stupeň ochrany. 
Spôsob vymedzenia územia  prírodnej rezervácie 
Podľa § 17 ods. 11 zákona možno územie medzinárodného významu vyhlásiť za chránené územie. Na základe tohto ustanovenia vypracovala Štátna ochrana prírody Slovenskej republiky návrh, ktorý má zabezpečiť primeranú ochranu časti územia, ktoré je súčasťou Svetového dedičstva „Karpatské bukové pralesy a staré bukové lesy Nemecka“ zapísaného Výborom svetového dedičstva na Novom Zélande na svojom 31. zasadnutí v júni 2007. V tejto súvislosti je potrebné poukázať, že lokalita Stužica-Bukovské vrchy nie je totožná s existujúcou národnou  prírodnou rezerváciou Stužica.
Zámer na vyhlásenie  prírodnej rezervácie a proces prerokovania 
Zámer na vyhlásenie  prírodnej rezervácie prešiel procesom prerokovania s dotknutými užívateľmi. Z projektu ochrany vyplýva, že celé navrhované územie o výmere 146,7928 ha je vo vlastníctve štátu, v takomto prípade, v súlade s § 61e ods. 3 písm. a) zákona, nevzniká nárok na finančnú náhradu za obmedzenie bežného obhospodarovania. Dotknuté pozemky sú vo vlastníctve štátu, v správe Lesopoľnohospodárskeho majetku Ulič, š.p. 
Návrh nariadenia vlády je v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná a zákonmi, a súčasne je v súlade s právom Európskej únie.